Iată cum arată acest clasament, acum: Timişoara pierde un loc în favoarea Iaşiului, Clujul urcă o poziţie, dispare din top 10 Brăila, dar intră Oradea.

Cele mai populate 10 oraşe din România în 2017:

Bucureşti: 2.104.967

Iaşi: 371.889

Timişoara: 331. 004

Cluj-Napoca: 323.108

Constanţa: 315.394

Craiova: 303.321

Galaţi: 302.772

Braşov: 290.167

Ploieşti: 230.523

Oradea: 221.861

De exemplu, în ultimii 10 ani, comuna Floreşti a crescut de la 7.600 de locuitori (în 2007) la peste 33.000 în 2017.

Populatia rezidentă a României e de 19,8 milioane de locuitori potrivit datelor Institutului Naţional de Statistică. Dat fiind faptul că se nasc mai puţini români decât mor (sporul natural e negativ) şi pleacă din România mai mulţi români decât cei care se întorc, am ajuns să "pierdem" aproape un sfert de milion de români. Potrivit calculelor INS citate de HotNews, în varianta optimistă, pentru anul 2060, România ar putea avea 16,3 milioane locuitori, iar în varianta pesimistă, doar 12,5 milioane locuitori. Varianta medie (care e şi cea mai plauzibilă), indică o Românie cu 13,8 milioane locuitori.

Judeţele care ar înregistra o diminuare a populaţiei sub 100.000 de persoane ar fi: Bistriţa-Năsăud, Braşov, Cluj, Covasna, Giurgiu, Harghita, Ialomiţa, Iaşi, Sălaj, Sibiu, Timiş, Tulcea şi Vaslui.

Numai în judeţele Cluj, Ilfov, Timiş şi municipiul Bucureşti se vor înregistra, în anul 2060, ponderi mai mici (sub 30%) ale populaţiei de 80 de ani şi peste. În varianta intermediară, în anul 2060, ponderea populaţiei rezidente de 80 de ani şi peste în populaţia vârstnică va oscila între 50,6% în Teleorman şi 26,6% în Cluj.

Primarul Emil Boc spunea la finalul anului trecut că peste 30 de ani Clujul va avea o populație de 800.000 de oameni.

“Uitați la Cluj, un oraș care crește și funcționează ca un magnet. Atrage în continuare populație și asta e o provocare. Clujul, astăzi, are o jumătate de milion de oameni cu Florești, Apahida și suburbii. Clujul peste 30 de ani va avea 800.000 de oameni. Cu centurile, cu greutățile pe care le avem acum, la jumătate de milion de oameni nu este o prioritate absolută metroul, dar pe măsură ce ajungi la 600-700-800 de mii, că acolo se va duce Clujul în următorii 20 de ani, Clujul are nevoie de un metrou pe linia Florești-Aeroport", a spus primarul la un post de radio.